Sewjerna Dwina

Sewjerna Dwina ( Северная Двина/Sewjernaja Dwina) je 744 kilometrow dołha rěka w sewjernym dźělu Ruskeje. Přimjeno „Sewjernaja“ dósta, zo njeby so ze Zapadnej Dwinu w Baltikumje zaměnjała.

Wona nastanje w sewjeroruskej nižinje přez zjednoćenje rěkow Jug a Suchona blisko města Wjelikij Ustjug we Wologodskej oblasći, při čimž je Suchona z 558 kilometrami dlěši přitok. Wottam běži na ryby bohata rěka hłownje do sewjerozapadneho směra přez lěsatu, bahnojtu, zdźěla hač do 100 kilometrow šěroku nižinu. W delnim běhu je najwjetša pławna rěka w sewjerozapadnej Ruskej z městnami hač do sydom kilometrow šěroka a 15 metrow hłuboka. Za Archangelskom so blisko města Sewjerodwinsk z 900 km² wulkej deltu do Běłeho morja wuliwa. Přerězny wotběh wody w bliskosći wuliwa přińdźe na 3490 m³/s, štož je wjace hač w Rynje.

Přitočnišćo Sewjerneje Dwiny je z 357.000 km² runje tak wulke kaž Němska. Rěka je w połnej dołhosći pławna a přez kanale z Wolgu a přez Onjegaski a Ladogaski jězor tež z Baltiskim morjom zwjazana. Mjez decembrom a aprylom je zamjerznjena.

 Wotkaz 

Kategorija:Rěka w Europje
Kategorija:Rěka w Ruskej
Kategorija:Oblasć Archangelsk
Kategorija:Oblasć Wologda